23 หน่วยงานเห็นพ้องกำหนดมาตรการสงกรานต์เบื้องต้นตามแบบวิถีใหม่ เน้นสืบสานประเพณีอันดีงาม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้หารือกับ 23 หน่วยงานร่วมกำหนดแนวทางและมาตรการรณรงค์ "สงกรานต์วิถีใหม่ สืบสานวัฒนธรรมไทย" ประกอบด้วย การขอความร่วมมือหน่วยงานที่เกี่ยวข้องพิจารณาจัดกิจกรรมแบบนิวนอร์มอลเน้นเรื่องวัฒนธรรม ประเพณี การท่องเที่ยวและสุขภาพ งดเว้นกิจกรรมรวมกลุ่มคนและการสัมผัสใกล้ชิด ไม่ให้จัดสาดน้ำ ไม่ใช้ปืนฉีดน้ำ ห้ามปะแป้ง ในพื้นที่ทุกกรณี เพื่อไม่ให้เกิดความเสี่ยงต่อการแพร่ระบาดของโรคโควิด-19 ส่วนการรดน้ำมนต์จะให้มหาเถรสมาคมพิจารณาอีกครั้ง ทั้งนี้ให้ผู้ว่าราชการจังหวัดร่วมกับหน่วยงานที่เกี่ยวข้องดูแลการจัดงานใกล้ชิด หากฝ่าฝืนให้บังคับใช้กฎหมายตาม พ.ร.บ. ควบคุมโรคติดต่อ และ พ.ร.ก.ฉุกเฉินทันที  นอกจากนี้ ที่ประชุมยังเห็นชอบการจัดพิธีรดน้ำดำหัว โดยจำกัดจำนวนผู้เข้าร่วมงาน เว้นระยะห่างระหว่างบุคคลอย่างน้อย 1 เมตร สวมหน้ากากอนามัย ส่วนการจัดงานในพื้นที่โล่งแจ้งปฏิบัติเช่นเดียวกันห้ามปะแป้ง หลีกเลี่ยงการจัดเลี้ยงสังสรรค์ ขณะที่ผู้จัดงานขอให้เน้นการสืบสานประเพณีอันดีงามและสอดคล้องกับมาตรการผ่อนปรนกิจการและปฏิบัติตามมาตรการป้องโรคเคร่งครัด ทั้งนี้ จะนำผลการประชุมเข้าสู่ที่ประชุมคณะกรรมการเฉพาะกิจ ในวันที่ 17 มีนาคม 2564 เพื่อพิจารณาก่อนเข้าสู่ที่ประชุม ศบค.ชุดใหญ่ ในวันที่ 19 มีนาคมนี้